VENDIM
Nr. 454, datë 3.7.2019

PËR KRITERET DHE PROCEDURAT E PËRFITIMIT E TË DHËNIES SË GRANTEVE KONKURRUESE PËR PËRMIRËSIMIN E KUSHTEVE TË OBJEKTEVE DHE BANESAVE EKZISTUESE

Në mbështetje të nenit 100 të Kushtetutës dhe të pikës 2, të nenit 42, të ligjit nr. 22/2018, “Për strehimin social”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Ky vendim ka për qëllim të rregullojë kriteret dhe procedurat e përfitimit e të dhënies së fondeve të kushtëzuara në formën e granteve konkurruese nga ministria përgjegjëse për strehimin, për financimin e plotë ose të pjesshëm të projekteve që propozohen dhe zbatohen nga njësitë e vetëqeverisjes vendore për përmirësimin e kushteve të objekteve dhe banesave ekzistuese, nëpërmjet procedurave të konkurrimit të hapur dhe transparent.
2. Programi për përmirësimin e kushteve të objekteve dhe banesave ekzistuese realizohet nëpërmjet grantit konkurrues për financimin e plotë ose të pjesshëm të projekteve që propozohen nga njësitë e vetëqeverisjes vendore për:
a) përmirësimin e kushteve të banimit dhe jetesës, deri në ndërtim të ri, në banesat në rrezik shembjeje;
b) përmirësimin e kushteve të banimit në banesat e amortizuara, për familjet që në përbërje të tyre kanë persona me aftësi të kufizuar, me qëllim që përmirësimi të lehtësojë shkallën e përshtatshmërisë e të plotësimit të nevojave të veçanta të banimit për ta;
c) rregullimin e banesave individuale ose strukturave, të cilat nuk klasifikohen si banesë, për familjet që nuk sigurojnë të ardhurat e nevojshme për ta kryer vetë përmirësimin, veçanërisht për familje të minoriteteve rome dhe egjiptiane, vetëm për një periudhë dyvjeçare, nga hyrja në fuqi e ligjit nr. 22/2018, “Për strehimin social”, si dhe për familje të zonave rurale. 
3. Programi për përmirësimin e kushteve të objekteve dhe banesave ekzistuese realizohet nëpërmjet grantit konkurrues edhe kur nuk ka një vërtetim pronësie, por vërtetohet gjendja faktike e posedimit për:
a) objektet, pronësia e të cilave është transferuar me detyrim për privatizim me vendim të Këshillit të Ministrave dhe janë në proces privatizimi, por që nuk janë kthyer ende në fond banese dhe nuk janë përshtatur; 
b) objekte, pronë shtetërore, të lira nga posedimi i personave, të cilat janë jashtë funksionit fillestar, që duhet të përshtaten për t’u kthyer në fond banese;
c) barakat dhe ndërtimet provizore, që përdoren për banim, të cilat nuk plotësojnë kushtet ligjore të një strehimi të përshtatshëm.
4. Procedura e dhënies së grantit për përmirësimin e kushteve të objekteve dhe banesave ekzistuese synon përzgjedhjen e njësive të vetëqeverisjes vendore përfituese të këtij programi me procedurë konkurrimi, bazuar në një sistem pikëzimi të miratuar nga ministri përgjegjës për strehimin.  
5. Ministria përgjegjëse për strehimin, çdo vit, përcakton prioritetet për dhënien e grantit konkurrues për përmirësimin e kushteve të objekteve dhe banesave ekzistuese.
6. Ministria përgjegjëse për strehimin shpall në faqen e vet të internetit dhe fton, nëpërmjet një thirrjeje publike, njësitë e vetëqeverisjes vendore që të paraqesin kërkesat e tyre për grante konkurruese. Thirrja për aplikime përmban:
a) tematikën e projekteve;
b) kushtet për financim;
c) kriteret e pikëzimit;
ç) afatet e dorëzimit; 
d) formatet e aplikimit.
7. Aplikimi i njësive të vetëqeverisjes vendore për grant konkurrues për përmirësimin e kushteve të objekteve dhe banesave ekzistuese përmban:
a) studimin e zonës, planin urbanistik,;
b) certifikatën e pronësisë mbi tokën, nëse ka;
[bookmark: _GoBack]c) relacionin mbi vlerësimin e kostove, eficiencën dhe efektivitetin e përdorimit të grantit, kohëzgjatjen e përshtatjes, vlerësimin e riskut;
ç) planvendosjen e objektit, shoqëruar me distancat nga pikat kryesore të qytetit dhe shërbimet bazë;
d) të dhëna teknike, si sipërfaqja e objektit, numri i apartamenteve dhe përshkrimi i llojit të ndërhyrjeve për përshtatje;
dh)  projektin teknik të ndërhyrjes për përshtatje;
e) kategoritë e familjeve të synuara.
8. Në mungesë të certifikatës së pronësisë, njësia e vetëqeverisjes vendore, në bashkëpunim me institucionin përgjegjës për legalizimet e zonave informale, verifikojnë kushtet për legalizim dhe, nëse këto përmbushen, njësia e vetëqeverisjes vendore i paraqet ministrisë që financon programin vërtetimin mbi plotësimin e kushteve për financim. 
9. Objekti që nuk përmbush kushtet për legalizim nuk financohet nga fondet e kushtëzuara në formën e granteve konkurruese për financimin e plotë ose të pjesshëm me qëllim përmirësimin e kushteve. Në këto raste, njësia e vetëqeverisjes vendore u mundëson familjeve/individëve përfitimin nga një program tjetër strehimi social, sipas kushteve përkatëse ligjore. 
10. Ministri përgjegjës për strehimin ngre një komision për shqyrtimin e aplikimeve për grantin konkurrues për përmirësimin e kushteve të objekteve dhe banesave si dhe hartimin e një raporti vlerësimi për aplikimet, bazuar në sistemin e pikëzimit, të miratuar nga ministri përgjegjës për strehimin. Komisioni ngrihet me urdhër të ministrit sa herë që ka fonde për projekte. Në përbërje të këtij komisioni ka edhe anëtarë nga organizata e shoqata që mbrojnë interesat e grupeve të pafavorizuara dhe të atyre me kërkesa të veçanta. Rregullat e organizimit e të funksionimit të këtij komisioni përcaktohen me urdhër të ministrit përgjegjës për strehimin. 
11. Ndarja e grantit konkurrues për përmirësimin e kushteve të objekteve dhe banesave ekzistuese për njësitë e vetëqeverisjes vendore miratohet nga ministri përgjegjës për strehimin, me propozimin e komisionit të krijuar sipas pikës 10, të këtij vendimi. 
12. Komisioni i krijuar sipas pikës 10, të këtij vendimi,  miraton listën e fituesve të grantit konkurrues pas një procesi vlerësimi të projekteve, mbështetur në:
a) harmonizimin e kërkesës me strategjinë e njësisë së vetëqeverisjes vendore për strehimin dhe prioritetet kombëtare për investimet për strehim, të përcaktuara në Strategjinë Kombëtare për Strehimin;
b) karakterin rinovues të projektit;
c) zbatimin e parimit të eficiencës në përdorimin e fondeve dhe të efektivitetit për arritjen e përfituesve si grupe të synuara;
ç) analizën e riskut të zbatimit të grantit konkurrues nga njësia e vetëqeverisjes vendore dhe të menaxhimit të banesave sociale me qira, pas investimit për përshtatjen e objektit;
d) nivelin e bashkëfinancimit të programit me fonde të njësisë së  vetëqeverisjes vendore; 
dh) shkallën e ndikimit të projektit në zonën ku zbatohet;
e) koordinimin e projektit me programe punësimi, trajnimi profesional, të ndihmës ekonomike, programe edukimi, mbrojtjeje, përmirësimi të mjedisit, etj.; 
ë) raportin e drejtë të përfitimit për njësitë e vetëqeverisjes vendore. 
13. Ministria përgjegjëse për strehimin shpall në faqen e vet të internetit listën e njësive fituese të vetëqeverisjes vendore, vendimet e marra gjatë procedurës së dhënies së granteve konkurruese për përmirësimin e kushteve të objekteve dhe banesave ekzistuese, si dhe listën e objekteve ekzistuese fituese për çdo njësi të vetëqeverisjes vendore fituese, së bashku me fondin përkatës të dhënë. 
14. Ministria përgjegjëse për strehimin cakton një person përgjegjës për të ndihmuar njësitë e vetëqeverisjes vendore, gjatë procesit të përgatitjes për aplikimin për grant konkurrues, me informacione lidhur me procesin e aplikimit, plotësimin e formularëve dhe të kritereve të kërkuara sipas këtij vendimi, si dhe dhënien e shpjegimeve të nevojshme. 
15. Thirrja për aplikimin për grante hapet nga ministria përgjegjëse për strehimin, 20 ditë pas miratimit të buxhetit të vitit. Afati për përgatitjen e aplikimit për grante nga njësitë e vetëqeverisjes vendore njoftohet në shpalljen për konkurrim.
16. Ngarkohen ministria përgjegjëse për strehimin dhe njësitë e qeverisjes vendore për zbatimin e këtij vendimi.
Ky vendim hyn në fuqi pas botimit në Fletore Zyrtare. 

